Aigul Gurhan, Storevej 8, 9999 Lilleby, e-mail: ag@mail.dk, mobil: 9999 9999

1E

Hjemmeplejen Lilleby

Lillegade 10

9999 Lilleby

Lilleby, den 4. oktober 2020

**Fagligt opdateret og erfaren social- og sundhedshjælper tilbyder sig**

Efter 10 år på et plejecenter har jeg fået lyst til atter at arbejde i hjemmeplejen. Derfor søger jeg det ledige job som social- og sundhedshjælper i Hjemmeplejen i Lilleby.

Jeg kan godt lide at komme rundt til borgerne i deres eget hjem og støtte dem i at mestre deres eget liv med den funktionsevne, de nu har. Rehabilitering er en arbejdsform, der passer mig godt, og det er en sejr både for borgerne og mig, når de igen kan udføre en færdighed, de ellers havde mistet.

Samtidig kender jeg Hjemmeplejen i Lilleby som en god arbejdsplads, hvor der er fokus på faglig udvikling og inddragelse af medarbejderne, og det betyder meget for mig.

I annoncen har jeg især bemærket i jeres fokus på det tværfaglige samarbejde. Jeg har megen erfaring med at samarbejde med de mange fagligheder, der indgår i ældreplejen, og kan godt lide at udvikle min egen faglighed i samarbejde med andre.

Med mig som medarbejder får I

* en medarbejder, der til fulde kan opfylde alle kravene i jobannoncen
* en fagligt opdateret social- og sundhedshjælper, der har efteruddannet sig inden for anerkendende kommunikation, palliativ omsorg og forebyggelse og sundhedsfremme.
* en kollega, der giver meget af sig selv – både i arbejdet og i det sociale. Fx bager jeg en fantastisk drømmekage ☺.

På mine tidligere arbejdspladser har jeg flere gange været tovholder på projekter, fx om samarbejde med pårørende og konflikthåndtering. Da vi i sin tid indførte CARE var det mig, der repræsenterede kollegerne i styregruppen.

Jeg håber, I har fået lyst til at møde mig. Jeg vil i hvert fald gerne møde jer!

Venlig hilsen

Aigul Gurhan

Jobannoncen:

**Social- og sundhedshjælper**

Social- og sundhedshjælper til hjemmeplejen i Lilleby..

Da én af vores social- og sundhedshjælpere er kommet ind på social- og sundhedsassistentuddannelsen, søger vi pr. 01. november 2020 eller snarest herefter, en social- og sundhedshjælper.
Stillingen er en fastansættelse på 32 timer ugentligt i skiftende dag-/aftenvagt.

Vi forventer, at du:

* er uddannet social- og sundhedshjælper
* kan arbejde selvstændigt inden for eget kompetenceområde og har lyst til at arbejde tværfagligt til gavn for borgeren
* er stærk i forhold til dokumentation, gerne med kendskab til omsorgssystemet CARE
* tager ansvar, både personligt og fagligt
* har et respektfuldt og positivt menneskesyn, og at du arbejder ud fra den rehabiliterende tankegang

Vi tilbyder:

* et tværfagligt samarbejde om borgeren
* en afvekslende og til tider tempofyldt hverdag præget af spændende faglige udfordringer
* god introduktion og imødekommende kolleger
* medindflydelse og frihed under ansvar
* en arbejdsplads hvor værdier som mangfoldighed, ordentlighed, dygtighed og mod vægtes højt
* et arbejdsfællesskab, hvor vi vægter fleksibilitet, nærhed og humor højt

Bilag: CV